Javaslat A TANÁCS RENDELETE a visszanyert papír esetében a 2008/98/EK irányelv 6. cikkének (1) bekezdése szerinti hulladék jelleg megszűnését meghatározó kritériumok megállapításáról /* COM/2013/0502 final - 2013/0235 (NLE) */





INDOKOLÁS A hulladékokról szóló 2008/98/EK irányelv 6. cikkének (1) bekezdése úgy rendelkezik, hogy egy adott hulladék megszűnik hulladék lenni, amennyiben hasznosítási műveleten esett át, és az említett rendelkezésben meghatározott jogi feltételekkel összhangban kidolgozandó konkrét kritériumoknak megfelel. Az irányelv 6. cikkének (2) bekezdése szerint ezeket a kritériumokat meghatározott anyagok esetében a Bizottság dolgozza ki, és fogadja el az irányelv 39. cikkének (2) bekezdésben előírt ellenőrzéssel történő szabályozási bizottsági eljárással. A Bizottság ennek megfelelően rendelettervezetet terjesztett az irányelv 39. cikke alapján létrehozott bizottság elé. A rendelettervezetről a bizottság a 2012. július 9-i ülésén nem nyilvánított kedvező véleményt. Az egyes tagállamok által megfogalmazott fő aggály az volt, hogy a többrétegű anyagok is a bizottsági rendelet hatálya alá kerültek: ezek az anyagok ugyanis akár 25%-ban is tartalmazhatnak a papírtól különböző anyagokat, így nem megfelelő kezelésük veszélyezteti a környezetet. A Bizottság ezt az aggályt tudomásul vette, azonban szóban forgó jogalkotási javaslatát fenntartja, és azt változatlan formában továbbítja a Tanácsnak, hiszen a 3. cikk 5. pontja és az I. melléklet 3. szakasza kötelezővé teszi a hulladék papírtól különböző anyagokat tartalmazó részének hasznosítását, illetve nyomonkövetési rendszer alkalmazását. Ezért az 1999/468/EK határozat 5a. cikkében előírt eljárásnak megfelelően a Bizottság a tanácsi rendelet elfogadására vonatkozó mellékelt javaslatot ezúton küldi meg a Tanácsnak, illetve továbbítja az Európai Parlamentnek. 2013/0235 (NLE) Javaslat A TANÁCS RENDELETE a visszanyert papír esetében a 2008/98/EK irányelv 6. cikkének (1) bekezdése szerinti hulladék jelleg megszűnését meghatározó kritériumok megállapításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a hulladékokról és egyes irányelvek hatályon kívül helyezéséről szóló, 2008. november 19-i 2008/98/EK európai parlamenti és tanácsi irányelvre[1] és különösen annak 6. cikke (2) bekezdésére, tekintettel az Európai Bizottság javaslatára, mivel: (1) Számos hulladékáram értékelése arra utal, hogy a papír-újrafeldolgozási piacoknak javára válna, ha egyedi kritériumok szolgálnának annak meghatározására, hogy a hulladékból kinyert papír mikor nem minősül már hulladéknak. Ezeknek a kritériumoknak magas szintű környezetvédelmet kell biztosítaniuk. E kritériumok nem befolyásolhatják a visszanyert papírnak harmadik országok általi hulladékká minősítését. (2) Az Európai Bizottság Közös Kutatóközpontjának jelentései kimutatták, hogy piac és kereslet van a visszanyert papírnak a papírgyártás alapanyagaként való felhasználása iránt. Ezért a visszanyert papírnak kellő tisztaságúnak kell lennie, és eleget kell tennie a papírgyártó iparban követendő szabványoknak, illetve előírásoknak. (3) A visszanyert papír hulladék jellegének megszűnését meghatározó kritériumoknak biztosítaniuk kell, hogy a hasznosítási műveletből származó papír eleget tegyen az papírgyártó ipar műszaki elvárásainak, megfeleljen a termékekre irányadó meglévő jogszabályoknak és szabványoknak, és összességében sem a környezetre, sem az emberi egészségre ne legyen kedvezőtlen hatással. Az Európai Bizottság Közös Kutatóközpontjának jelentései kimutatták, hogy a hasznosítási művelet alapanyagául szolgáló hulladékra, a hulladékkezelési eljárásokra és módszerekre, valamint a hasznosítási műveletből származó papírra vonatkozó javasolt kritériumok alkalmasak e célkitűzések elérésére, mivel veszélyes tulajdonságoktól mentes és a papírtól különböző összetevőkben kellően szegény visszanyert papír előállításához vezetnek. (4) A kritériumoknak való megfelelés biztosítása érdekében indokolt rendelkezni a hulladéknak már nem minősülő visszanyert papírra vonatkozó tájékoztatási kötelezettségről, valamint arról, hogy az érintett gazdasági szereplők megfelelő irányítási rendszert kötelesek bevezetni. (5) Annak érdekében, hogy a piaci szereplők alkalmazkodhassanak a visszanyert papír hulladék jellegének megszűnését meghatározó kritériumokhoz, indokolt e rendelet alkalmazásának kezdetéig ésszerű időt hagyni. (6) A papírtól különböző anyagokban gazdag kombinált anyagú papírok esetében indokolt a hulladéknak nem minősülést különös kritériumokhoz kötni, és ezáltal ténylegesen biztosítani a papír újrafeldolgozását és a papírtól különböző anyagok hasznosítását. (7) Az ebben a rendeletben előírt intézkedésekről a 2008/98/EK irányelv 39. cikkével létrehozott bizottság nem nyilvánított véleményt, ezért a Bizottság az intézkedésekről javaslatot terjesztett a Tanács elé, és ezt a javaslatát továbbította az Európai Parlamentnek, ELFOGADTA EZT A RENDELETET: 1. cikk Tárgy Ez a rendelet megállapítja azon kritériumokat, amelyek meghatározzák, hogy a papírrostnak papírgyártáshoz való felhasználására szánt visszanyert papír mikor nem minősül már hulladéknak. 2. cikk Fogalommeghatározások E rendelet alkalmazásában a 2008/98/EK irányelvben foglalt fogalommeghatározások irányadók. E rendelet alkalmazásában továbbá: 1. „visszanyert papír”: hulladékhasznosításból származó papír és karton; 2. „visszanyert kombinált anyagú papír”: olyan visszanyert papír – például használt italos kartondoboz, rétegelt vagy bevont csomagolóanyag –, amely légszáraz állapotban több mint 5 tömegszázalékban tartalmaz a papírtól különböző, szárazválogatási technikákkal el nem különíthető anyagokat; 3. „birtokos”: az a természetes vagy jogi személy, akinek vagy amelynek a a birtokában a visszanyert papír van; 4. „gyártó”: az a birtokos, aki a hulladéknak már nem minősülő visszanyert papírt először adja át másik birtokosnak; 5. „importáló”: minden olyan, az Európai Unióban letelepedett természetes vagy jogi személy, aki vagy amely hulladéknak már nem minősülő visszanyert papírt hoz be az Unió vámterületére; 6. „képzett személyzet”: tapasztalatánál vagy képzettségénél fogva a visszanyert papír jellemzőinek ellenőrzésére és értékelésére képes személyzet; 7. „megtekintéssel való vizsgálat”: a visszanyert papírnak a szállítmány valamennyi részére kiterjedő vizsgálata emberi érzékszervek vagy nem különleges mérőműszerek segítségével; 8. „szállítmány”: azon visszanyert papír összessége, amelyet egy adott gyártótól egy másik birtokoshoz kívánnak elszállítani, és amely egy vagy több szállítóegységben – például konténerben – található. 3. cikk A visszanyert papírra irányadó kritériumok A visszanyert papír abban az esetben nem minősül már hulladéknak, ha akkor, amikor a gyártó egy másik birtokosnak átadja, a következő feltételek mindegyike teljesül: 1. a hasznosítási műveletből származó papír megfelel az I. melléklet 1. szakaszában foglalt kritériumoknak; 2. a hasznosítási művelet alapanyagául szolgáló hulladék megfelel az I. melléklet 2. szakaszában foglalt kritériumoknak; 3. a hasznosítási művelet alapanyagául szolgáló hulladék az I. melléklet 3. szakaszában foglalt kritériumoknak megfelelő kezelésen esett át; 4. a gyártó vagy az importáló eleget tett a 4. és az 5. cikkben foglalt előírásoknak; 5. a visszanyert papír a papírrost papírgyártáshoz való felhasználására van szánva. Ezenkívül a kombinált anyagú papír szállítmányaiban fellelhető, a papírtól különböző anyagok hasznosításra vannak szánva. 4. cikk Megfelelőségi nyilatkozat (1) A gyártónak vagy az importálónak minden visszanyert papírból álló szállítmányról a II. mellékletben foglalt mintának megfelelő megfelelőségi nyilatkozatot kell kiadnia. (2) A gyártónak vagy az importálónak a megfelelőségi nyilatkozatot el kell juttatnia a visszanyert papírból álló szállítmány következő birtokosához. A gyártónak vagy az importálónak a megfelelőségi nyilatkozat kiadásától számítva legalább egy évig meg kell őriznie annak másolatát, és azt kérésre a hatáskörrel rendelkező hatóságok rendelkezésére kell bocsátania. (3) A megfelelőségi nyilatkozat elektronikus formában is kiállítható. 5. cikk Irányítási rendszer (1) A gyártónak a 3. cikkben említett kritériumoknak való megfelelés igazolására alkalmas irányítási rendszert kell bevezetnie. (2) Az irányítási rendszernek dokumentált eljárásokat kell tartalmaznia az alábbi szempontok mindegyike vonatkozásában: a) a hasznosítási műveletből származó visszanyert papír minőségének az I. melléklet 1. szakasza szerinti ellenőrzése (beleértve a mintavételt és az elemzést is); b) a hasznosítási művelet alapanyagául szolgáló hulladék átvételi ellenőrzése az I. melléklet 2. szakasza szerint; c) az I. melléklet 3. szakaszában foglalt kezelési folyamatok és technikák ellenőrzése; d) a kombinált anyagú papírnak a papírtól különböző összetevői hasznosítására szolgáló művelet ellenőrzése – adott esetben – az I. melléklet 3. szakasza szerint; e) a visszanyert papír minőségének megfelelőségével kapcsolatos visszajelzések a vevőktől; f) az a)–d) pont szerinti ellenőrzés eredményeinek nyilvántartása; g) az irányítási rendszer felülvizsgálata és továbbfejlesztése; h) a személyzet képzése. (3) Az irányítási rendszernek ezenkívül elő kell írnia az I. mellékletben kritériumonként leírt sajátos ellenőrzési követelmények teljesítését. A kombinált anyagú papír esetében a gyártónak legalább három évig nyilván kell tartania a kombinált anyagú papírban fellelhető valamennyi anyag hasznosításáig terjedően a következő birtokosok mindegyikének azonosító adatait és az átadott mennyiségeket, és ezt a nyilvántartást kérésre a hatáskörrel rendelkező hatóságok rendelkezésére kell bocsátania. (4) Az irányítási rendszernek e cikk előírásaival való összhangját egy, a 765/2008/EK európai parlamenti és tanácsi rendeletben[2] foglalt fogalommeghatározás szerinti és a rendelettel összhangban akkreditálást nyert megfelelőségértékelő szervezetnek vagy az 1221/2009/EK európai parlamenti és tanácsi rendelet[3] 2. cikke 20. b) pontjában foglalt fogalommeghatározás szerinti környezetvédelmi hitelesítőnek hitelesítenie kell. A hitelesítést háromévente kell elvégezni. Egy hitelesítő szakirányú tapasztalata kizárólag akkor minősül elegendőnek az e rendelet szerinti hitelesítés elvégzéséhez, ha akkreditálása vagy engedélye kiterjed az alábbi – az 1893/2006/EK európai parlamenti és tanácsi rendelet[4] szerinti NACE-kódokkal meghatározott – tevékenységi területekre: – * 38-as NACE-kód (hulladékgyűjtés; hulladékkezelés, ‑ártalmatlanítás; hulladékanyag hasznosítása); vagy – * 17-es NACE-kód (papír, papírtermék gyártása). (5) Az importálónak meg kell követelnie a beszállítóitól, hogy olyan, független külső hitelesítő szervezet által hitelesített irányítási rendszert alkalmazzanak, amely megfelel az e cikk (1), (2) és (3) bekezdésében foglalt előírásoknak. A beszállító irányítási rendszerét olyan megfelelőségértékelő szervezetnek kell hitelesítenie, amelyet egy, a 765/2008/EK rendelet 14. cikke szerint elismert testület által végzett szakértői értékelésen az adott tevékenység vonatkozásában megfelelt akkreditáló testület, vagy az 1221/2009/EK rendelettel összhangban egy, a rendelet 31. cikke alapján szakértői értékelésnek is alávetett akkreditáló vagy engedélyező testület által akkreditált vagy engedélyezett környezetvédelmi hitelesítő akkreditált. A tevékenységüket harmadik országokban folytatni kívánó hitelesítőknek külön ilyen célú akkreditálást vagy engedélyt kell beszerezniük, összhangban a 765/2008/EK rendeletben vagy az 1221/2009/EK rendeletben foglalt, a 2011/832/EU bizottsági határozattal[5] együtt értelmezett leírásokkal. (6) A gyártónak az irányítási rendszerhez kérésre hozzáférést kell biztosítania a hatáskörrel rendelkező hatóságoknak. 6. cikk Hatálybalépés Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2014. január 1-jétől kell alkalmazni. Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban. Kelt Brüsszelben, -án/-én. a Tanács részéről az elnök I. MELLÉKLET A visszanyert papírra irányadó kritériumok Kritériumok || Önellenőrzési követelmények 1. szakasz: A hasznosítási műveletből származó visszanyert papír minősége 1.1 A hasznosítási műveletből származó papírt az EN 643 európai szabványnak megfelelően osztályozni kell. || A képzett személyzet mindegyik szállítmányt osztályozza. 1.2 A papírtól különböző összetevők részaránya légszáraz állapotban legfeljebb 1,5 tömegszázalék lehet. A papírtól különböző összetevőnek kell tekinteni minden olyan anyagot, amely nem papír, a visszanyert papírban fellelhető, és szárazválogatási technikákkal elkülöníthető. Példák a papírtól különböző összetevőkre: fém, műanyag, üveg, textília, föld, homok, hamu, por, viasz, bitumen, kerámia, gumi, szövet, fa, szintetikus szerves anyagok. A papírrosthoz tapadó ásványi töltőanyagok – például az agyag, a kalcium-karbonát és a keményítő – a papír részének tekintendők, így nem sorolandók a papírtól különböző összetevők közé. Az olyan kombinált anyagú papír, amely légszáraz állapotban több mint 30 tömegszázalékban tartalmaz a papírtól különböző anyagokat, teljes egészében a papírtól különböző összetevőnek tekintendő. || A képzett személyzet mindegyik szállítmányt megtekintéssel való vizsgálatnak veti alá. Megfelelő időközönként, amely az alkalmazott eljárás jelentős módosulása esetén felülvizsgálatra szorulhat, a visszanyert papírból minőségi kategóriánként reprezentatív mintákat kell venni, és azokat súlyelemzésnek kell alávetni a papírtól különböző összetevők részarányának megállapítása céljából. A papírtól különböző összetevők részarányát súlyméréssel kell megállapítani, miután az anyagokat – gondos megtekintéssel való vizsgálat mellett – mechanikus vagy kézi módszerrel (amelyik megfelelőbb) különválasztottuk. A mintavételezéses ellenőrzés megfelelő gyakoriságát a következő tényezők figyelembevételével kell rögzíteni: · a mért értékek közötti eltérések várható alakulása (például korábbi mérések alapján); · a hasznosítási műveletben alapanyagként felhasznált hulladék minőségében és a további feldolgozásban tapasztalható eltérésekből fakadó kockázatok, például a vegyes hulladékbegyűjtési rendszerekből válogatással nyert papír átlagosan nagyobb arányban tartalmaz műanyagot vagy üveget; · az ellenőrzési módszer pontossága; valamint · a papírtól különböző összetevőkre vonatkozó mérési eredményeknek a légszáraz állapotra vonatkozó 1,5 tömegszázalékos felső határértékhez való közelsége. Az ellenőrzési gyakoriság meghatározásának folyamatát célszerű az irányítási rendszer keretében dokumentálni és ellenőrzés céljára rendelkezésre tartani. 1.3 A visszanyert papír, beleértve az egyes alkotóelemeit, és különösen a tintát és a színezéket is, nem rendelkezhet a 2008/98/EK irányelv III. mellékletében felsorolt veszélyes tulajdonságok egyikével sem. A visszanyert papírnak meg kell felelnie a 2000/532/EK bizottsági határozatban[6] rögzített koncentráció-határértékeknek, és a benne jelen lévő anyagok nem léphetik túl a 850/2004/EK európai parlamenti és tanácsi rendelet[7] IV. mellékletében foglalt koncentráció-határértékeket. || A képzett személyzet mindegyik szállítmányt megtekintéssel való vizsgálatnak veti alá. Ha a megtekintéssel való vizsgálaton veszélyes tulajdonságokra utaló jelek mutatkoznak, további megfelelő ellenőrzési intézkedéseket kell tenni, például adott esetben mintát kell venni, és méréseket kell végezni. A személyzetet képzésben kell részesíteni a visszanyert papír lehetséges veszélyes tulajdonságairól, valamint azon anyagi összetevőkről és jellemzőkről, amelyek alapján e veszélyes tulajdonságok felismerhetők.. A veszélyes tulajdonságok felismerésének folyamatát az irányítási rendszer keretében dokumentálni kell. 1.4 A visszanyert papír nem tartalmazhat szemmel látható beleivódott olajat, oldószert, festéket, illetve vizes és/vagy zsíros élelmiszert. || A képzett személyzet mindegyik szállítmányt megtekintéssel való vizsgálatnak veti alá. Ha a megtekintéssel való vizsgálaton arra utaló jelek mutatkoznak, hogy a papírba folyadék ivódott (eltekintve a víztől) – ami például penészedéshez vagy szagképződéshez vezethet –, és e jelek nem elhanyagolhatók, akkor a szállítmány hulladék marad. A személyzetet képzésben kell részesíteni a visszanyert papírban előforduló lehetséges szennyeződéstípusokról, valamint azon anyagi összetevőkről és jellemzőkről, amelyek alapján e szennyező anyagok felismerhetők. A szennyeződés felismerésének folyamatát az irányítási rendszer keretében dokumentálni kell. 2. szakasz: A hasznosítási művelet alapanyagául szolgáló hulladék 2.1 Nem szolgálhatnak alapanyagul: a veszélyes hulladék, a biohulladék, a vegyes települési hulladék, a gyógyászati hulladék, valamint a használt személyes higiéniai termékek. || Az ebben a szakaszban foglalt kritériumoknak nem megfelelő papírtartalmú hulladék felismerésére felkészített képzett személyzet minden beérkező papírtartalmú alapanyagot (megtekintéssel való vizsgálat útján) és kísérő dokumentációt átvételi ellenőrzésnek vet alá. 3. szakasz: Kezelési eljárások és technikák 3.1 A papírhulladékot előzetesen – a forrásnál vagy a begyűjtés során – szét kell válogatni, vagy az alapanyagul szolgáló hulladékot előzetesen olyan kezelésnek kell alávetni, amely a papírhulladékot különválasztja a papírtól különböző összetevőktől. Az e műveletekből származó papírt minden egyéb hulladéktól elkülönítve kell tárolni. 3.2 Előzőleg minden olyan kezelést – például szétválogatás, elkülönítés, tisztítás vagy osztályozás, a bálák felbontásának kivételével – el kell végezni, amely szükséges ahhoz, hogy a papírt a cellulózfőzés alapanyagaként közvetlenül fel lehessen használni papírtermékek előállításához. 3.3 A papírtól különböző, olyan szállítmányokban fellelhető anyagokat, amelyek légszáraz állapotban több mint 1,5% tömegszázalékban tartalmaznak kombinált anyagú papírt, külön kezelési eljárásnak kell alávetni. A kombinált anyagú papírban fellelhető különböző anyagokat egymástól ténylegesen külön kell választani. A kombinált anyagú papírból különválasztással nyert papírrostot papírgyártás céljára kell felhasználni. A kombinált anyagú papírból különválasztással nyert, a papírtól különböző anyagokat hasznosítani kell. || A kombinált anyagú papírból álló szállítmányokat illetően a gyártó/importáló nyilvántartja a kombinált anyagú papírban fellelhető valamennyi anyag hasznosításáig terjedően a szállítmányok következő birtokosainak azonosító adatait és az átadott mennyiségeket. A nyilvántartás céljára nyomonkövetési rendszer alkalmazható. II. melléklet Nyilatkozat a 4. cikk (1) bekezdése szerint a hulladéknak nem minősülés kritériumainak teljesüléséről 1. || A visszanyert papír gyártója/importálója: Név: Cím: Kapcsolattartó személy: Telefon: Fax: E-mail: 2. || a) A visszanyert papír minőségi kategóriája az EN 643 szabvány szerint: b) A papírtól különböző összetevők részaránya tömegszázalékban, légszáraz állapotban: c) Az anyag eredete (jelölje meg a megfelelő választ): c) 1. többféle anyag begyűjtése, például vegyes hulladékgyűjtés; c) 2. egyféle anyag, például a keletkezés helyén szétválogatott hulladék begyűjtése. 3. || A szállítmány megfelel az EN 643 szabvány előírásainak. 4. || A szállítmány mennyisége kilogrammban. 5. || A szállítmány megfelel a (rendelet) 3. cikkének 1–3. pontjában említett kritériumoknak. 6. || A visszanyert papír gyártója a(z) …/EU rendeletben [e rendelet elfogadása után kerül kitöltésre] foglaltaknak megfelelő irányítási rendszert alkalmaz, és azt akkreditált megfelelőségértékelő szervezet vagy környezetvédelmi hitelesítő, illetőleg – hulladéknak nem minősülő papírnak az Unió vámterületére történő behozatala esetén – független külső hitelesítő hitelesítette. 7. || A szállítmányban található anyagok kizárólag a papírrost papírgyártás céljára történő felhasználására, illetőleg – kombinált anyagú papír esetében – a papírtól különböző anyagok hasznosítása céljára vannak szánva. 8. || A visszanyert papír gyártójának/importálójának nyilatkozata: Kijelentem, hogy a fenti adatok hiánytalanok, és legjobb tudásom szerint megfelelnek a valóságnak. Név: Dátum: Aláírás: [1] HL L 312., 2008.11.22., 3. o. [2] HL L 218., 2008.8.13., 30. o. [3] HL L 342., 2009.12.22., 1. o. [4] HL L 393., 2006.12.30., 1. o. [5] HL L 330., 2011.12.14., 25. o. [6] HL L 226., 2000.9.6., 3. o. [7] HL L 229., 2004.4.30., 1. o.